|  |  |  |
| --- | --- | --- |
| Zagreb, 11.12.2018. | *Priopćenje medijima* |  |

**Ponovno kreće kampanja za pošumljavanje Dalmacije - “Svim’ na Zemlji, daruj drvce!”**

Udruge Zelena akcija, Eko-Zadar, Eko Zrmanja i Ekološka udruga“Krka” Knin ponovno pozivaju sugrađane i sugrađanke da ovog Božića, umjesto kupnje poklona ili božićnog drvca, doniraju za obnovu ugroženih šumskih područja Zadarske i Šibensko-kninske županije.

Ova božićna kampanja prošle je godine urodila divnom suradnjom oko 300 uključenih građana i građanki te lokalnih udruga i institucija, a sve je kulminiralo ovu jesen [velikom akcijom](https://zelena-akcija.hr/hr/programi/aktivisticka_grupa/posadena_nova_suma_na_opozarenom_podrucju_u_zadarskoj_zupaniji) sadnje 1011 mladice pinije na opožarenom području iznad mjesta Turanj, pored Zadra.

Prošlogodišnja okosnica akcije bili su razorni požari koji su zahvatili Dalmaciju i u kojima je izgorjelo preko 100 000 ha šume, makije i raslinja. Ove godine želimo proširiti priču te upozoriti da požari nisu jedino što kontinuirano prijeti šumskim ekosustavima zbog utjecaja klimatskih promjena. Mnoga šumska područja diljem Hrvatske ugrožena su prvenstveno prekomjernom i ilegalnom sječom, ali i nelegalnim odlagalištima otpada. Tome ide u prilog činjenica da je samo u Zadarskoj županiji tijekom 2017. i 2018. godine sanirano preko 1500 tona otpada iz šuma. Naša je misija i ove godine poručiti da prepoznajemo poveznicu konzumerističkih navika, prekomjernog trošenja Zemljinih resursa te proizvodnje ogromnih količina otpada. Doniranjem za pošumljavanje, umjesto kupovanjem proizvoda, prepoznajemo i nezamijenjivu vrijednost šuma i doprinosimo očuvanju ovog vrijednog ekosustava.

Kako građani i građanke mogu postati dio ove priče? Tako da doniraju minimalno 20 kn na IBAN udruge Eko Zrmanja (**HR9724070001500003882)** čime će osigurati sadnju najmanje jedne mladica drvca na ugroženim šumskim područjima Zadarske i Šibensko-kninske županije. Donacije se skupljaju od 11.12. 2018. do 12.1. 2019.

Točna lokacija sadnje i vrsta za pošumljavanje će naknadno biti utvrđene u suradnji sa stručnim šumarskim službama. Mladice će prvo biti posađene u rasadniku i zbrinute do jeseni 2019. godine, kada će udruge Eko-Zadar, Eko Zrmanja i Ekološka udruga „Krka“ Knin, u suradnji s lokalnim volonterima i akterima te uz stručno vodstvo Hrvatskih šuma, posaditi mlada drvca.

Građani i građanke će svoje drvce moći pratiti cijelo vrijeme te vidjeti kako se sadi u novu mladu šumu i kako raste. Svoje podatke mogu ostaviti u [online obrascu](https://docs.google.com/forms/d/e/1FAIpQLSdw6xXUwKQeW_pVUCRZjILpSFERksjpLuQ9SfNKYJZxEL03aQ/viewform) kako bi dobili zahvalnicu, potvrdu, fotografije i izvještaje koji će popratiti sve faze nastanka novog zelenila. Zahvalnicu s drvcem mogu također u obliku božićnog poklona darovati drugoj osobi te se na taj način oduprijeti konzumerističkim navikama kojima smo skloni tijekom blagdana.

Poveznica na Facebook događaj: <https://bit.ly/2rsDlAA>

**Kontakt:** Sven Janovski, Zelena akcija, 099 837 6805, sven@zelena-akcija.hr